রেলের পাশাপাশি প্রচারে মেট্রোও। চাকরির নামে প্রতারণা আটকাতে গত এক সপ্তাহে মেট্রো রেলে প্রচার চালানো হয়েছে—‘টাকা দিয়ে রেলে চাকরি পাওয়া যায় না। কোনও দালালের পাল্লায় পড়বেন না। চাকরি পাওয়ার একমাত্র পথ সততা এবং পরিশ্রম’। 
এর আগে রেলেও প্রচার চালানো হয়েছে। তবে সেক্ষেত্রে প্রচারের ধরন ছিল আলাদা।  রেলের আধিকারিকেরা তাঁদের মোবাইলের কলার টিউনে ওই প্রচার চালিয়েছিলেন। রেলের পর এবার মেট্রোও সেই প্রচার চালাল। তবে পদ্ধতি ভিন্ন। মেট্রো গত এক সপ্তাহ ধরে এই প্রচার চালিয়েছে। সবকটি মেট্রো স্টেশন এবং মেট্রোর মধ্যেও মাইকে প্রচার চালানো হয়েছে। তবে এখন প্রচার শেষ হলেও মেট্রো স্টেশন চত্বরে এই সংক্রান্ত হোর্ডিংগুলি আরও কয়েকদিন থাকবে বলে সূত্রের খবর। 
কাজের দিনে প্রায় সাড়ে ছ’লক্ষ মানুষ মেট্রোয় যাতায়াত করেন। তাই বিশাল সংখ্যক মানুষকে সচেতন করতে প্রচার চালানো হয়েছে। তবে শুধু মাইকে প্রচার নয়, চলন্ত মেট্রোয় উঠে যাত্রীদের সঙ্গেও কথা বলেছেন আধিকারিকেরা। কোনও যাত্রী কখনও প্রতারণার শিকার হয়েছেন কি না, বা কেউ টাকার বিনিময়ে চাকরি দেওয়ার প্রতিশ্রুতি দিয়েছে কি না, এ সব বিষয়েই সতর্ক করা হয়েছে। মেট্রো রেলের মুখ্য জনসংযোগ আধিকারিক ইন্দ্রাণী বন্দ্যোপাধ্যায় বলেন, ‘‘মানুষ যাতে প্রতারিত না হন সেই জন্যই এক সপ্তাহ ধরে সচেতন করা হয়েছে।’’
তবে যাত্রীদের একাংশের বক্তব্য, প্রতারণা সম্পর্কে সতর্ক করার জন্য প্রচার করা হয়েছে, সেটা ভাল কথা। কিন্তু মেট্রোর কর্মীদের উচিত চাকরিপ্রার্থী সেজে প্রতারণা চক্রের পান্ডাদের ধরা। তাদের যুক্তি, সতর্কতার দায় শুধু যাত্রীদের উপর না চাপিয়ে মেট্রো প্রতারণা চক্রের বিরুদ্ধে সক্রিয় ব্যবস্থা নিক। যাত্রীদের ওই অংশের দাবি, মেট্রো রেলের কর্মীদের মধ্যে কেউ ওই প্রতারণা চক্রের সঙ্গে জড়িত কি না, তা-ও অনুসন্ধান করে দেখা হোক।